མདོ་སྨད་བསྟན་པའི་གནས་གཞི་རོང་བོ་དགོན་ཆེན་བདེ་ཆེན་ཆོས་འཁོར་གླིང་ནི།སྤྱི་ལོ་བོད་རབ་བྱུང་དྲུག་པའི་ཆུ་རྟ་ལོར་རོང་བོ་བླ་མ་བསམ་གཏན་རིན་ཆེན་གྱིས་ས་དཀྱིལ་ཏཱ་པེ་ཧུ་དཔོན་རབས་གཉིས་པ་དངོས་གྲུབ་རྒྱ་མཚོ་ལ་ས་བསླངས་ཏེ།གྲུབ་པའི་གནས་ཆེན་པོ་བརྒྱད་ཀྱིས་ཡོངས་སུ་བསྐོར་བའི་དབུས།ཁོར་ཡུག་དང་ཕྱོགས་མཚམས་རྣམས་སུ་བཀྲ་ཤིས་རྟགས་བརྒྱད་དང་རྒྱལ་སྲིད་སྣ་བདུན་གྱིས་ས་དཔྱད་ལེགས་པའི་གནས་འདིར།ཐོག་མར་ས་འཛིན་ལྷ་ཁང་ཞེས་ཁང་མིག་གྱན་བཅོ་ལྔ་ཡོད་པ་ཞིག་བཞེངས་ཏེ།ནང་རྟེན་དུ་དུས་གསུམ་སངས་རྒྱས་དང་ཉེ་བའི་སྲས་ཆེན་བརྒྱད།རྟ་མགྲིན་དང་ཁྲོ་བོ་མི་གཡོ་བ།ལྡེབས་བྲིས་རྡོ་རྗེ་འཇིགས་བྱེད་ཀྱི་སྐུ་བརྙན་རང་བྱོན་དུ་གྲགས་པ་སོགས་བཞེངས།དེ་ནས་དགེ་འདུན་གྱི་འདུས་སྡེ་གསར་དུ་བཙུགས་ཏེ་དགོན་མིང་ལ་བྱང་ཕྱོགས་རོང་བོ་དཔལ་གྱི་དགོན་ཆེན་བཀའ་གདམས་ཐོས་བསམ་རྣམ་པར་རྒྱལ་བའི་གླིང་ཞེས་བཏགས་ཤིང་རིམ་གྱིས་རོང་བོ་བཀའ་གདམས་དགོན་ཆེན་ཞེས་འབོད་སྲོལ་ཆགས་པར་གྲགས།གྲུབ་ཆེན་དུང་རྣ་བས་མཛད་པའི་རེབ་གོང་གནས་བསྟོད་ལས།དེ་ནས་གཤམ་དུ་བབས་པ་ན།།ཆོས་སྲིད་དར་བའི་ཞིང་གི་མཆོག།བཀའ་གདམས་རོང་བོ་དགོན་ཆེན་ཞེས།།དག་ཞིང་ལྷ་ཡི་དོ་ཟླ་ཡིན།།ཞེས་གསུངས་པ་ལྟར།བཀའ་གདམས་རོང་བོ་དགོན་ཆེན་ཞེས་པའི་འབོད་སྲོལ་ཡང་ཡོད།